钦定古今图书集成/明伦汇编/氏族典/第112卷 > 崔日用
## 钦定古今图书集成/明伦汇编/氏族典/第112卷 > 崔日用

按《唐书崔日用传》：“日用，滑州灵昌人。擢进士第，为芮
城尉。大足元年，武后幸长安，陜州刺史宗楚客委以
顿峙，馈献丰甘，称过宾使者。楚客叹其能，亟荐之，擢
为新丰尉，迁监察御史。阴附安乐公主，得稍迁。神龙
中，诸武若三思、延秀及楚客等权宠交煽，日用多所
结纳，骤拜兵部侍郎。宴内殿，酒酣，起为《回波舞》，求学”
士，即诏兼修文馆学士，权雍州长史。以功授黄门侍
郎，参知机务，封齐国公。坐与薛稷相忿竞，罢政事。为
婺州长史，历扬、汴、兖三州刺史。由荆州长史入奏计，
因言太平公主逆节有萌，及讨逆。诏权检校雍州长
史，以功进吏部尚书。久之，坐兄累，出为常州刺史，后
徙汝州。开元七年，徙并州长史。卒年五十，赠吏部尚
书，谥曰“昭。”再赠荆州大都督。